Predkladacia   správa

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 286/2004 Z. z., ktorým sa ustanovuje zoznam prác a pracovísk, ktoré sú zakázané mladistvým zamestnancom, a ktorým sa ustanovujú niektoré povinnosti zamestnávateľom pri zamestnávaní mladistvých zamestnancov v znení nariadenia vlády č. 309/2010 Z. z. (ďalej len „návrh nariadenia vlády“) predkladá Ministerstvo práce, sociálnych vecí a rodiny Slovenskej republiky na základe Plánu legislatívnych úloh vlády Slovenskej republiky na rok 2015.
Účelom návrhu nariadenia vlády je transpozícia čl. 3 smernice Európskeho parlamentu a Rady 2014/27/EÚ z 26. februára 2014, ktorou sa menia smernice Rady 92/58/EHS, 92/85/EHS, 94/33/ES, 98/24/ES a smernica Európskeho parlamentu a Rady 2004/37/ES s cieľom zosúladiť ich s nariadením (ES) č. 1272/2008 o klasifikácii, označovaní a balení látok a zmesí. Návrhom nariadenia vlády sa harmonizuje terminológia súčasnej právnej úpravy a dopĺňajú sa nebezpečné látky a zmesi s príslušnými kódmi výstražných upozornení, ktoré sú zakázané pri práci a na pracoviskách mladistvým zamestnancom.
Návrhom nariadenia vlády sa súčasne aktualizujú aj príslušné ustanovenia a právne predpisy uvedené v poznámkach pod čiarou.
Návrh nariadenia vlády má v súlade s článkom 6 tejto smernice nadobudnúť účinnosť do 1. júna 2015.
Návrh nariadenia vlády nebude predmetom vnútrokomunitárneho pripomienkového konania.
Návrh nariadenia vlády nemá vplyv na rozpočet verejnej správy, podnikateľské prostredie, životné prostredie, informatizáciu spoločnosti a žiadne sociálne vplyvy.
Návrh nariadenia vlády bol 6. marca 2015 zaslaný prostredníctvom Portálu právnych predpisov na medzirezortné pripomienkové konanie povinne pripomienkujúcim subjektom a ostatným subjektom, ktorých sa problematika návrhu nariadenia vlády týka. Výsledky pripomienkového konania sú uvedené vo vyhodnotení pripomienkového konania. 
Návrh nariadenia vlády bol dňa 13. apríla 2015 prerokovaný Hospodárskou a sociálnou radou Slovenskej republiky a predkladá sa na rokovanie Legislatívnej rady vlády Slovenskej republiky bez rozporov.